РЕГЛАМЕНТ (ЕО) № 1242/2008 НА КОМИСИЯТА
от 8 декември 2008 година
за установяване на типология на Общността за земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 4, параграф 4, член 6, параграф 2 и член 7, параграф 3 от него,
като има предвид, че:
(1)
Производствените структури и системи в Общността са много разнообразни. С цел да се улесни анализът на структурните характеристики на земеделските стопанства и на техните икономически резултати беше въведена подходяща и хомогенна класификация на земеделските стопанства по икономически размер и тип производство по технико-икономическа насоченост с Решение № 85/377/ЕИО на Комисията от 7 юни 1985 г. за установяване на типология на Общността за земеделските стопанства (2).
(2)
Нужно е типологията на Общността да се систематизира така, че да могат да се образуват хомогенни групи от стопанства с по-висока или по-ниска степен на обединяване и да могат да се правят сравнения за състоянието на стопанствата.
(3)
Предвид растящото значение за приходите на земеделските стопани от доходоносни дейности, които са пряко свързани със стопанството, различни от селскостопанските му дейности, в типологията на Общността следва да се включи класификационна променлива величина, отразяваща значението на другите доходоносни дейности (ДДД), пряко свързани със стопанството.
(4)
За постигане на целите, определени в член 4, параграф 1, член 6, параграф 1, буква б) и член 7, параграф 2 от Регламент 79/65/ЕИО, следва да се установят правилата за прилагане на типологията на Общността. Освен това типологията на Общността следва да се прилага към отчетните стопанства, като се използват счетоводните данни, събрани чрез Системата за земеделска счетоводна информация (СЗСИ) на Общността.
(5)
Съгласно приложение IV към Регламент (ЕО) № 1166/2008 на Европейския парламент и на Съвета от 19 ноември 2008 г. за изследване на структурата на земеделските стопанства и изследване на методите за селскостопанско производство и за отмяна на Регламент (ЕИО) № 571/88 на Съвета (3) изследването на структурата на земеделските стопанства, осъществено въз основа на статистическа извадка, трябва да бъде представително по отношение на типа и размера на земеделските стопанства в съответствие с типологията на Общността. Поради това типологията на Общността следва да се прилага и за стопанства, за които са събрани данни чрез изследвания на структурата на земеделските стопанства.
(6)
Типът на стопанствата по технико-икономическа насоченост и техният икономически размер следва да се определят въз основа на икономически критерий, оставащ винаги положителен. Поради това е уместно да се използва стандартният производствен обем. Стандартните производствени обеми следва да се установят по продукти. Списъкът на продуктите, за които трябва да се изчисляват стандартни производствени обеми, следва да се приведе в съответствие със списъка на характеристиките на прегледите на земеделските стопански структури, установен в съответствие с Регламент (ЕО) № 1166/2008. Трябва да се установи таблица на съответствие между характеристиките на прегледите на структурата и позициите на земеделския статистически отчет на СЗСИ, за да се направи възможно прилагането на типологията към стопанствата в СЗСИ.
(7)
Стандартните производствени обеми се основават на средните стойности за референтен период от пет години, но те следва редовно да се актуализират за отчитане на икономическите тенденции, така че типологията да може да запази своето значение. Честотата на актуализация следва да е свързана с годините, през които се извършват изследвания на структурата на земеделските стопанства.
(8)
С цел изготвяне на плана за подбор на отчетните стопанства, които да бъдат включени в СЗСИ 2010, следва да се осигури прилагането на определената в настоящия регламент типология още в изследването за 2007 г. на структурата на земеделските стопанства. Освен това, с цел да се осигури сравнимостта на анализите за положението на земеделските стопанства, които са класифицирани по тази типология, следва да се постанови, че тя следва да се прилага при изследвания на структурата на земеделските стопанства и СЗСИ преди 2010 г. Следователно е нужно да включи дерогация, която да осигури изчисляване на стандартните производствени обеми за референтния период 2004.
(9)
Стандартните производствени обеми и данните, нужни за тяхното изчисляване, трябва да се предадат на Комисията от органа за връзка, определен от всяка държава-членка в съответствие с член 6 от Регламент 79/65/ЕИО. Следва да се предвиди органът за връзка да може да съобщава пряко на Комисията съответната информация чрез информационната система, въведена от Комисията. Освен това следва да се предвиди тази система да позволява електронен обмен на информация, изисквана въз основа на моделите, които са на разположение на органа за връзка чрез тази система. Следва да се предвиди също така Комисията да информира държавите-членки относно общите условия за прилагане на компютърната система чрез Комитета на Общността по Системата за земеделска счетоводна информация.
(10)
По съображения за яснота и като се взема под внимание фактът, че типологията на Общността е по-скоро мярка за обща употреба, отколкото мярка, адресирана до специфични ползватели, е уместно Решение 85/377/ЕИО да се замени с регламент.
(11)
Мерките, предвидени в настоящия регламент, са в съответствие със становището на Комитета на Общността за Системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
1. С настоящия регламент се въвежда „Типология на Общността за земеделски стопанства“, наричана по-долу „типологията“, която представлява единна класификация на стопанствата в Общността съобразно техния тип по технико-икономическа насоченост и икономически размер, както и по значението на другите доходоносни дейности, пряко свързани със стопанството.
2. Типологията се използва по-специално за представяне по класове на типовете земеделско производство и икономическите размери на данните, събрани по време на изследванията на Общността на структурите на земеделските стопанства и чрез Системата за земеделска счетоводна информация.
Член 2
Тип по технико-икономическа насоченост на стопанството
1. За целите на настоящия регламент „типът по технико-икономическа насоченост“ на дадено стопанство се определя от относителния дял на стандартния производствен обем на различните продукти на това стопанство в неговия общ стандартен производствен обем. Стандартният производствен обем е посочен в член 5.
2. В зависимост от степента на точност на технико-икономическата насоченост типовете земеделско производство се разделят на:
а)
общи типове земеделско производство;
б)
основни типове земеделско производство;
в)
специфични типове земеделско производство.
Класификацията на стопанствата по типове земеделско производство е посочена в приложение I.
Член 3
Икономически размер на стопанството
Икономическият размер на стопанството се определя въз основа на общия стандартен производствен обем на стопанството. Той се изразява в евро. Методът за изчисляване на икономическия размер на стопанството и класовете по икономически размер са посочени в приложение II.
Член 4
Други доходоносни дейности, пряко свързани със стопанството
Значението на другите доходоносни дейности, пряко свързани със стопанството, различни от селскостопанските му дейности, се определя въз основа на процентния дял на тези други доходоносни дейности в крайния производствен обем на стопанството. Това съотношение се изразява като процентна група. Процентните групи следва да са тези, посочени в част В от приложение III.
Крайният производствен обем, определението и методът за определяне на това съотношение са разяснени в части А и Б от приложение III.
Член 5
Стандартен производствен обем и общ стандартен производствен обем
1. За целите на настоящия регламент „стандартен производствен обем“ означава стандартната стойност на брутната продукция.
Стандартният производствен обем се определя за всеки регион, посочен в приложение IV от настоящия регламент, и за всяка характеристика на реколтата и животните от изследването на структурата на стопанствата, посочено в приложение III от Регламент (ЕО) № 1166/2008.
Методът за изчисляване за определяне на стандартните производствени обеми на всяка характеристика и процедурите за събиране на съответните данни са разяснени в приложение IV към настоящия регламент.
2. Общият стандартен производствен обем на стопанството отговаря на сумата от стойностите, постигнати за всяко производство, и се определя, като стандартните производствени обеми за производствена единица се умножат по броя на съответните единици.
3. За целите на изчисляването на стандартните производствени обеми за изследването на структурата на стопанствата за годината N „референтният период“ обхваща петте последователни години от година N-5 до година N-1 и се означава с N-3.
Стандартните производствени обеми се определят, като се използват средните базови стойности, изчислени за един референтен период от пет години, както се посочва в първа алинея. Те следва да се актуализират за отчитане на икономическите тенденции най-малкото всеки път, когато се извършва изследване на структурата на земеделските стопанства.
Първият референтен период, за който се изчисляват стандартни производствени обеми, отговаря на референтен период 2007, обхващащ календарните години 2005, 2006, 2007, 2008 и 2009 или земеделските кампании 2005/06, 2006/07, 2007/08, 2008/09 и 2009/10 г.
4. Чрез дерогация от параграф 3 държавите-членки изчисляват стандартните производствени обеми за референтния период 2004 за производствата, изброени в изследването на структурата на стопанствата за 2007 г., както е определено в Регламент (ЕО) № 204/2006 на Комисията (4). В този случай референтният период обхваща или календарните години 2003, 2004, 2005, или земеделските кампании 2003/04, 2004/05, 2005/06 г.
Член 6
Предаване на Комисията
1. Стандартните производствени обеми и данните, посочени в част 3 от приложение VI, се предават на Комисията (Евростат) от органа за връзка, определен от всяка държава-членка в съответствие с член 6 от Регламент 79/65/ЕИО, или от органа, на който е делегирана тази функция.
2. Държавите-членки предават на Комисията стандартните производствени обеми за референтния период за година N и данните, посочени в част 3 от приложение VI, преди 31 декември на годината N+3 или, ако е необходимо, преди краен срок, установен от Комисията след консултиране с Комитета на Общността по Системата за земеделска счетоводна информация.
Стандартните производствени обеми за референтния период 2004 се предават на Комисията до 31 декември 2008 г.
3. За предаването на стандартните производствени обеми и на данните, посочени в параграф 1, държавите-членки използват компютърни системи, предоставяни от Комисията (Евростат), позволяващи електронен обмен на документи и информация между нея и държавите-членки.
4. Формата и съдържанието на нужните за предаване документи се определят от Комисията въз основа на модели или въпросници, предоставяни чрез системите, посочени в параграф 3. Разпоредбите относно атрибутите на данните, посочени в параграф 1, се определят в рамките на Комитета на Общността по Системата за земеделска счетоводна информация.
Член 7
Отмяна
1. Решение 85/377/ЕИО се отменя.
Решение 85/377/ЕИО обаче продължава да се прилага с цел да се класифицират земеделските стопанства по Системата за земеделска счетоводна информация до отчетната 2009 г. включително и по изследването на структурата на земеделските стопанства, посочено в Регламент (ЕИО) № 571/88 на Съвета (5), включително до изследването за 2007 г.
2. Позоваванията на отмененото решение се считат за позовавания на настоящия регламент и се четат съгласно таблицата на съответствието в приложение V.
Член 8
Влизане в сила и прилагане
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от отчетната 2010 г. за Системата за земеделска счетоводна информация и за изследването на структурата на земеделските стопанства, считано от изследването за 2010 г.
Настоящият регламент е обвързващ в своята цялост и е пряко приложим във всички държави-членки.
Съставено в Брюксел на 8 декември 2008 година.